b'\n_START_ARTICLE_\nOnd\xc5\x99ej Krat\xc4\x9bna\n_START_SECTION_\nAmmattilaisuran alku\n_START_PARAGRAPH_\nKrat\xc4\x9bna on HC Olomoucin kasvatti. H\xc3\xa4n debytoi seuran miesten Extraliga-joukkueessa vain 17-vuotiaana kaudella 1994\xe2\x80\x931995, jolloin Krat\xc4\x9bna sai siell\xc3\xa4 tililleen 12 runkosarjaottelua tehopistein 3+2=5. Varsinaisella tulokaskaudellaan 1995\xe2\x80\x931996 h\xc3\xa4n teki 36 runkosarjaottelussa tehot 11+11=22 ja nelj\xc3\xa4ss\xc3\xa4 playoff-ottelussa tehot 1+1=2. Krat\xc4\x9bna oli runkosarjassa Olomoucin toiseksi paras maalintekij\xc3\xa4 ja kolmanneksi paras pistemies. H\xc3\xa4net palkittiin kauden p\xc3\xa4\xc3\xa4tteeksi sek\xc3\xa4 Extraligan vuoden tulokkaana ett\xc3\xa4 herrasmiespelaajana._NEWLINE_Kaudeksi 1996\xe2\x80\x931997 Krat\xc4\x9bna siirtyi HC Vset\xc3\xadniin. H\xc3\xa4n teki runkosarjassa 35 tehopistett\xc3\xa4. Krat\xc4\x9bna voitti kauden p\xc3\xa4\xc3\xa4tteeksi T\xc5\xa1ekin-mestaruuden, kuten my\xc3\xb6s seuraavan kauden 1997\xe2\x80\x931998 p\xc3\xa4\xc3\xa4tteeksi. Krat\xc4\x9bna voitti my\xc3\xb6s EHL-pronssia. My\xc3\xb6s kauden 1998\xe2\x80\x931999 p\xc3\xa4\xc3\xa4tteeksi h\xc3\xa4n voitti T\xc5\xa1ekin-mestaruuden.\n_START_SECTION_\nSiirtyminen Sparta Prahaan\n_START_PARAGRAPH_\nKaudeksi 1999\xe2\x80\x932000 Krat\xc4\x9bna siirtyi yhdess\xc3\xa4 yst\xc3\xa4v\xc3\xa4ns\xc3\xa4 Michal Bro\xc5\xa1in kanssa HC Sparta Prahaan, jossa h\xc3\xa4n voitti kauden p\xc3\xa4\xc3\xa4tteeksi jo nelj\xc3\xa4nnen per\xc3\xa4kk\xc3\xa4isen T\xc5\xa1ekin-mestaruutensa. Krat\xc4\x9bna eteni EHL:ss\xc3\xa4 joukkueen kanssa finaaliin saakka, mutta mestaruuden vei kuitenkin ven\xc3\xa4l\xc3\xa4inen Metallurg Magnitogorsk lukemin 2\xe2\x80\x930._NEWLINE_Krat\xc4\x9bna oli kaudella 2000\xe2\x80\x932001 Sparta Prahan toiseksi paras maalintekij\xc3\xa4 ja kolmanneksi paras pistemies tehoilla 16+16=32. H\xc3\xa4n jakoi pudotuspeleiss\xc3\xa4 joukkueen sis\xc3\xa4isen tehotilaston voiton Valdemar Jiru\xc5\xa1in kanssa lukemalla +3. Krat\xc4\x9bna voitti kauden p\xc3\xa4\xc3\xa4tteeksi Extraligan hopeaa. Kaudella 2001\xe2\x80\x932002 h\xc3\xa4n teki runkosarjassa 35 tehopistett\xc3\xa4. Pudotuspeleiss\xc3\xa4 Krat\xc4\x9bna voitti tehoilla 12+6=18 koko Extraligan maalip\xc3\xb6rssin sek\xc3\xa4 jakoi pistep\xc3\xb6rssin voiton joukkuetoverinsa Michal Bro\xc5\xa1in kanssa. Nelj\xc3\xa4nness\xc3\xa4 finaaliottelussa 12. huhtikuuta 2002 vieraissa HC V\xc3\xadtkovicea vastaan h\xc3\xa4n teki Spartan 1\xe2\x80\x934-voittoon p\xc3\xa4\xc3\xa4ttyneess\xc3\xa4 ottelussa kaksi maalia, joista ensimm\xc3\xa4inen ratkaisi joukkueelle T\xc5\xa1ekin-mestaruuden._NEWLINE_Kaudella 2002\xe2\x80\x932003 Krat\xc4\x9bna oli tehoilla 14+11=25 Sparta Prahan paras maalintekij\xc3\xa4 ja h\xc3\xa4n jakoi joukkueen sis\xc3\xa4isen pistep\xc3\xb6rssin nelj\xc3\xa4nnen sijan Valdemar Jiru\xc5\xa1in kanssa. Krat\xc4\x9bna oli joukkueen paras maalintekij\xc3\xa4 my\xc3\xb6s pudotuspeleiss\xc3\xa4 viidell\xc3\xa4 osumallaan. H\xc3\xa4n voitti kauden p\xc3\xa4\xc3\xa4tteeksi Extraligan pronssia ja Krat\xc4\x9bna palkittiin Extraligan herrasmiespelaajana. H\xc3\xa4n edusti Spartaa kauden aikana my\xc3\xb6s Spengler Cupissa. _NEWLINE_Kaudella 2003\xe2\x80\x932004 Krat\xc4\x9bna oli Sparta Prahan toiseksi paras maalintekij\xc3\xa4 ja kolmanneksi paras pistemies tehoilla 16+13=29. H\xc3\xa4n voitti kauden p\xc3\xa4\xc3\xa4tteeksi pronssia. Kaudella 2004\xe2\x80\x932005 Krat\xc4\x9bnan rooli hieman pieneni NHL:n ty\xc3\xb6sulun vuoksi, kun joukkuetta vahvistivat mm. David V\xc3\xbdborn\xc3\xbd, Jan Hlav\xc3\xa1\xc4\x8d, Petr Nedv\xc4\x9bd sek\xc3\xa4 loppukaudella Martin Havl\xc3\xa1t. H\xc3\xa4n teki runkosarjassa 24 tehopistett\xc3\xa4. Krat\xc4\x9bna vahvisti Spartaa kauden aikana my\xc3\xb6s Spengler Cupissa, jossa h\xc3\xa4n oli joukkueen paras pistemies ja sy\xc3\xb6tt\xc3\xa4j\xc3\xa4 tehoilla 3+3=6. Krat\xc4\x9bna jakoi my\xc3\xb6s Spartan sis\xc3\xa4isen maalip\xc3\xb6rssin voiton Martin Chabadan ja Jan Marekin kanssa. Joukkue eteni finaaliin, mutta turnauksen voiton vei lopulta kuitenkin sveitsil\xc3\xa4inen is\xc3\xa4nt\xc3\xa4joukkue HC Davos lukemin 2\xe2\x80\x930. Krat\xc4\x9bna valittiin Spengler Cupin t\xc3\xa4hdist\xc3\xb6kent\xc3\xa4lliseen.\n_START_SECTION_\nMestaruuskaudet 2005\xe2\x80\x932007 ja finaalien voittomaalit\n_START_PARAGRAPH_\nKrat\xc4\x9bna oli kaudella 2005\xe2\x80\x932006 Sparta Prahan kolmanneksi paras maalintekij\xc3\xa4 ja nelj\xc3\xa4nneksi paras pistemies tehoilla 17+19=36. H\xc3\xa4n jakoi kolmella osumallaan Extraligan alivoimamaalip\xc3\xb6rssin voiton nelj\xc3\xa4n muun pelaajan kanssa. Krat\xc4\x9bna jakoi my\xc3\xb6s yhdeks\xc3\xa4ll\xc3\xa4 sy\xc3\xb6tt\xc3\xb6pisteell\xc3\xa4\xc3\xa4n pudotuspelien sy\xc3\xb6tt\xc3\xb6p\xc3\xb6rssin voiton joukkuetoverinsa Josef Strakan kanssa. Ensimm\xc3\xa4isess\xc3\xa4 finaaliottelussa 9. huhtikuuta 2006 vieraissa paikallisvastustaja HC Slavia Prahaa vastaan h\xc3\xa4n teki Spartan 3\xe2\x80\x934-voittomaalin ensimm\xc3\xa4isess\xc3\xa4 jatkoer\xc3\xa4ss\xc3\xa4 ajassa 70.00. Krat\xc4\x9bna voitti kauden p\xc3\xa4\xc3\xa4tteeksi T\xc5\xa1ekin-mestaruuden. Kaudella 2006\xe2\x80\x932007 h\xc3\xa4n teki Extraligan yhden kauden maalienn\xc3\xa4tyksens\xc3\xa4 21 osumallaan, joilla Krat\xc4\x9bna oli Spartan kolmanneksi paras maalintekij\xc3\xa4 ja jakoi koko liigan maalip\xc3\xb6rssin kymmenennen sijan HC Karlovy Varyn Petr Kumst\xc3\xa1tin kanssa. H\xc3\xa4n teki runkosarjassa kaikkiaan 34 tehopistett\xc3\xa4 ja oli joukkueensa kolmanneksi paras pistemies. Krat\xc4\x9bna voitti my\xc3\xb6s koko Extraligan tehotilaston lukemalla +29. H\xc3\xa4n edusti Spartaa kauden aikana my\xc3\xb6s Euroopan seurajoukkueiden mestaruusturnauksessa. _NEWLINE_Kev\xc3\xa4\xc3\xa4n 2007 Pudotuspeleiss\xc3\xa4 Krat\xc4\x9bna teki kymmenest\xc3\xa4 tehopisteest\xc3\xa4\xc3\xa4n yhdeks\xc3\xa4n finaalisarjan kuudessa ottelussa HC Pardubicea vastaan. H\xc3\xa4nen kuudesta maalistaan per\xc3\xa4ti kolme oli voittomaaleja. Ensimm\xc3\xa4isess\xc3\xa4 finaaliottelussa 4. huhtikuuta 2007 Krat\xc4\x9bna ratkaisi Spartalle 4\xe2\x80\x935-vierasvoiton ensimm\xc3\xa4isess\xc3\xa4 jatkoer\xc3\xa4ss\xc3\xa4 ajassa 65.33. Kolmannessa finaaliottelussa 8. huhtikuuta 2007 h\xc3\xa4n teki joukkueensa 7\xe2\x80\x933-voittoon p\xc3\xa4\xc3\xa4ttyneess\xc3\xa4 ottelussa kaksi maalia, joista ensimm\xc3\xa4inen j\xc3\xa4i Spartan voittomaaliksi. My\xc3\xb6s kuudennessa finaaliottelussa 14. huhtikuuta 2007 Krat\xc4\x9bna teki joukkueensa 2\xe2\x80\x930-voittoon p\xc3\xa4\xc3\xa4ttyneess\xc3\xa4 ottelussa Spartan molemmat maalit, joista ensimm\xc3\xa4inen n\xc3\xa4in ollen ratkaisi joukkueelle T\xc5\xa1ekin-mestaruuden.\n_START_SECTION_\nSiirtyminen Oulun K\xc3\xa4rppiin\n_START_PARAGRAPH_\nKaudeksi 2007\xe2\x80\x932008 Krat\xc4\x9bna siirtyi vuoden mittaisella sopimuksella SM-liigajoukkue Oulun K\xc3\xa4rppiin. Joukkueessa pelasi ennest\xc3\xa4\xc3\xa4n h\xc3\xa4nen pitk\xc3\xa4aikainen joukkuetoverinsa ja yst\xc3\xa4v\xc3\xa4ns\xc3\xa4 Michal Bro\xc5\xa1. Krat\xc4\x9bna edusti K\xc3\xa4rppi\xc3\xa4 kauden aikana my\xc3\xb6s Euroopan seurajoukkueiden mestaruusturnauksessa, jossa h\xc3\xa4n oli joukkueen paras pistemies ja sy\xc3\xb6tt\xc3\xa4j\xc3\xa4 nelj\xc3\xa4ll\xc3\xa4 sy\xc3\xb6tt\xc3\xb6pisteell\xc3\xa4\xc3\xa4n. Krat\xc4\x9bnan pudotuspelit p\xc3\xa4\xc3\xa4ttyiv\xc3\xa4t kesken kauden viimeiseksi j\xc3\xa4\xc3\xa4neen ottelun, viidennen Espoo Bluesia vastaan pelatun finaaliottelun, kun h\xc3\xa4nen pernansa repesi Erkki Rajam\xc3\xa4en taklauksen seurauksena. Krat\xc4\x9bna kiid\xc3\xa4tettiin sairaalan teho-osastolle sis\xc3\xa4isen verenvuoron takia. H\xc3\xa4n voitti kauden p\xc3\xa4\xc3\xa4tteeksi Suomenmestaruuden.\n_START_SECTION_\nPaluu Sparta Prahaan\n_START_PARAGRAPH_\nKaudeksi 2008\xe2\x80\x932009 Krat\xc4\x9bna palasi kotimaahansa ja siirtyi yhdess\xc3\xa4 K\xc3\xa4rpiss\xc3\xa4 pelanneen yst\xc3\xa4v\xc3\xa4ns\xc3\xa4 Michal Bro\xc5\xa1in kanssa takaisin Sparta Prahan Extraliga-joukkueeseen nelivuotisella sopimuksella. Kaksikon siirron taustalla olivat my\xc3\xb6s perhesyyt. H\xc3\xa4n teki liigan yhden kauden piste-enn\xc3\xa4tyksens\xc3\xa4 ja sivusi yhden kauden maalienn\xc3\xa4tyst\xc3\xa4\xc3\xa4n tehoilla 21+25=46, joilla Krat\xc4\x9bna oli Spartan paras pistemies ja sijoittui koko Extraligan pistep\xc3\xb6rssiss\xc3\xa4 kahdeksanneksi. H\xc3\xa4n jakoi my\xc3\xb6s Spartan sis\xc3\xa4isen maalip\xc3\xb6rssin voiton Michal Bro\xc5\xa1in kanssa. Krat\xc4\x9bna voitti my\xc3\xb6s joukkueen sis\xc3\xa4isen tehotilaston lukemalla +16. H\xc3\xa4n voitti kauden p\xc3\xa4\xc3\xa4tteeksi Extraligan pronssia. Kaudella 2009\xe2\x80\x932010 Krat\xc4\x9bna oli Spartan nelj\xc3\xa4nneksi paras pistemies tehoilla 10+20=30. Kaudella 2010\xe2\x80\x932011 h\xc3\xa4n pelasi runkosarjassa loukkaantumisen vuoksi vain 21 ottelua.\n_START_SECTION_\nHC Plze\xc5\x88 2011\xe2\x80\x93\n_START_PARAGRAPH_\nKolmen Sparta Prahassa vietetyn sopimuskauden j\xc3\xa4lkeen Krat\xc4\x9bna siirtyi kaudeksi 2011\xe2\x80\x932012 vuoden mittaisella sopimuksella HC Plze\xc5\x88iin. H\xc3\xa4n oli joukkueen nelj\xc3\xa4nneksi paras pistemies tehoilla 7+16=23. Krat\xc4\x9bna voitti kauden p\xc3\xa4\xc3\xa4tteeksi Extraligan pronssia. Kaudella 2012\xe2\x80\x932013 h\xc3\xa4n nousi Plze\xc5\x88in varakapteeniksi. Krat\xc4\x9bna voitti kauden p\xc3\xa4\xc3\xa4tteeksi jo uransa kahdeksannen T\xc5\xa1ekin-mestaruuden, mik\xc3\xa4 on eniten koko Extraligan historiassa._NEWLINE_Plze\xc5\x88iin siirrytty\xc3\xa4\xc3\xa4n Krat\xc4\x9bnan sopimusta on jatkettu kausi kerrallaan. Kaudella 2013\xe2\x80\x932014 h\xc3\xa4n jakoi 12 osumallaan joukkueen sis\xc3\xa4isen maalip\xc3\xb6rssin kolmannen sijan Jakub Levin kanssa. Pudotuspeleiss\xc3\xa4 Krat\xc4\x9bna oli Plze\xc5\x88in paras pistemies tehoilla 2+3=5. European Trophyssa h\xc3\xa4n oli tehoilla 3+3=6 joukkueen paras maalintekij\xc3\xa4 ja Krat\xc4\x9bna jakoi Plze\xc5\x88in sis\xc3\xa4isen pistep\xc3\xb6rssin voiton Radek Dudan kanssa. Kolme seuraavaa kautta h\xc3\xa4n toimi joukkueen kapteenina. Kaudella 2015\xe2\x80\x932016 Krat\xc4\x9bna oli pudotuspeleiss\xc3\xa4 Plze\xc5\x88in paras pistemies ja sy\xc3\xb6tt\xc3\xa4j\xc3\xa4 tehoilla 4+9=13. H\xc3\xa4n voitti kauden p\xc3\xa4\xc3\xa4tteeksi Extraligan pronssia._NEWLINE_Kaudella 2016\xe2\x80\x932017 Krat\xc4\x9bna oli Plze\xc5\x88in nelj\xc3\xa4nneksi paras pistemies tehoilla 11+15=26. H\xc3\xa4n voitti joukkueen sis\xc3\xa4isen tehotilaston lukemalla +11. Pudotuspeleiss\xc3\xa4 Krat\xc4\x9bna jakoi tehoilla 4+7=11 Plze\xc5\x88in sis\xc3\xa4isen pistep\xc3\xb6rssin voiton Jakub Levin kanssa sek\xc3\xa4 sis\xc3\xa4isen maalip\xc3\xb6rssin voiton Tom\xc3\xa1\xc5\xa1 Svobodan, Miroslav Indr\xc3\xa1kin ja Levin kanssa ja sis\xc3\xa4isen sy\xc3\xb6tt\xc3\xb6p\xc3\xb6rssin Levin ja David Stachin kanssa. Kaudella 2017\xe2\x80\x932018 Krat\xc4\x9bnan ohella 12 muuta pelaajaa ylsi kahteen alivoimamaaliin.\n_START_SECTION_\nMuuta\n_START_PARAGRAPH_\nKrat\xc4\x9bnan pikkuveli Ivo on entinen alempien sarjojen j\xc3\xa4\xc3\xa4kiekkohy\xc3\xb6kk\xc3\xa4\xc3\xa4j\xc3\xa4, joka pelasi my\xc3\xb6s T\xc5\xa1ekin juniorimaajoukkueissa.'